Σύμφωνα με δημοσίευμα της Deutsche Welle, κοινή έρευνα των Correctiv, Guardian και ARD αποκαλύπτει ότι η Frontex αφήνει συνοριοφύλακες στη Βουλγαρία, την Ουγγαρία και την Ελλάδα να κυνηγήσουν τους πρόσφυγες με σκύλους, σπρέι πιπεριού και βίαια μέσα. Η έρευνα επισημαίνει πως σε πολλές περιπτώσεις οι συνοριοφύλακες της Frontex έχουν φερθεί απάνθρωπα και πιο συγκεκριμένα ότι στα εξωτερικά σύνορα της ΕΕ γίνεται «υπερβολική χρήση βίας», ότι χτυπούνται άνθρωποι «με σύρμα» και ότι «κακοποιούνται πρόσφυγες».

Τα τρία ΜΜΕ αναφέρουν ότι οι αποκαλύψεις τους βασίζονται σε «εκατοντάδες εσωτερικά έγγραφα της Frontex» που κατά κανόνα αρχειοθετούνται από τον ευρωπαϊκό οργανισμό με την ένδειξη «η υπόθεση περατώθηκε». Ανάμεσα σε άλλα, επισημαίνεται πως οι υπάλληλοι της Frontex συμμετέχουν άμεσα στην επαναπροώθηση ασυνόδευτων ανηλίκων, καθώς και ότι «σε πτήσεις που μεταφέρονται άνθρωποι των οποίων έχει απορριφθεί το αίτημα ασύλου, στελέχη της Frontex συμπεριφέρονται βίαια ή ακόμη ανήλικοι μεταφέρονται χωρίς τη συνοδεία ενηλίκων – πράγμα που δεν επιτρέπεται».

Σύμφωνα με την έρευνα, «οι κατηγορίες αφορούν μεταξύ άλλων εθνικούς συνοριακούς φύλακες στη Βουλγαρία, την Ουγγαρία και την Ελλάδα».

Υπενθυμίζεται ότι μέσα στο 2019 έχουν πεθάνει 840 άνθρωποι, σύμφωνα με τον Διεθνή Οργανισμό Μετανάστευσης, στην προσπάθειά τους να περάσουν στα εδάφη της Ευρωπαϊκής Ένωσης διασχίζοντας τη Μεσόγειο Θάλασσα.

Στην έρευνα συμμετείχαν το γερμανικό Report München, η βρετανική εφημερίδα The Observer, ο ολλανδικός ιστοτόπος De Correspondent και από την Ελλάδα Η Εφημερίδα των Συντακτών.